Entonces aṉguꞌmbaꞌstaꞌm quiꞌpscøpoyaju vaꞌcø cøꞌvejtaꞌmøjtzi Italia nasomo barcoꞌomo vaꞌcø maṉdamø.
Tziꞌocuyajtøj Pablo y eyataꞌmbø nø cyoqueñajtøjupø soldado coviꞌnajøcøsi ñøyipøꞌis Julio.
Pyartido lo que jeꞌis ꞌyaṉguiꞌmyajpa ñøjayajpanaꞌṉ Augustoꞌis ñe.
Ijtunaꞌṉ jeni tum barco Adramitio cumguꞌyomo tzuꞌṉupø.
Ijtunaꞌṉ listo vaꞌcø chuꞌṉø vaꞌcø maṉ Asia nasomo.
Jeꞌtomo tøjcøtyaꞌmøjtzi y tzuꞌṉdaꞌmøjtzi.
Ijtunaꞌṉ øtzjiꞌṉ Aristarco Tesalónica cumguꞌyombø.
Tesalónica cumguy Macedonia nas coꞌaṉjajmeꞌom ijtu.
Y jyoꞌpit nuꞌctaꞌmøjtzi Sidón cumguyomo.
Møꞌchøqui ñømaṉ Pablo como vøjpø pønse Julioꞌis,
y chiꞌ lugar vaꞌcø myaṉ ꞌyamigoꞌis tyøcmøtaꞌm vaꞌcø chiꞌtøj lo que ti nø syunupø.
Jeꞌnø tzuꞌṉdam maṉdam barcoꞌomo,
y aṉnaꞌyomo tzøꞌy Chipre cucnas,
porque savaꞌis jiꞌnaꞌṉ yaj cøjtam emøc.
Jetse vijtaꞌmø majromo cøjtatyam Cilicia nas y Panfilia nas y nuꞌctam Mira cumguꞌyomo Licia nas coꞌaṉjajmeꞌomo.
Y pyaꞌtu jiṉ soldado coviꞌnajøꞌis Alejandría cumguꞌyombø barco nø myaṉupø Italia nasomo.
Jeꞌtom yac tøjcøtyaꞌmøjtzi.
Vøti jama tuꞌṉajtaꞌmøjtzi choc choc,
y penavini nuꞌctam tome Gnido cumguꞌyomo.
Entonces como jiꞌnaꞌṉ mus cøjtamø porque suj vituꞌtamø ancø savaꞌis,
por eso Creta cucnasomo ndziꞌtam velta,
tome Salmon nascøsi.
Con trabajo cøjtam acapoya y nuꞌctaꞌmøjtzi nøjayajpamø Buenos Puertos tome Lasea cumguꞌyomo.
Jetse tocotyaꞌmøjtzi vøti jama y peligronaꞌṉ vaꞌcø tuꞌṉajtam nøꞌcøꞌmø,
porque manaꞌṉ nuꞌc jiꞌn vyøjpø tiempo.
Por eso Pabloꞌis jetse chajmayaju,
ñøjayaju:
―Mi mbyøndaꞌm,
nøꞌø tziꞌ cuenta que vaꞌcø tø tuꞌṉajtam majromo maṉba tø istam toya y mayaꞌaṉ dococuy.
Jiꞌn naꞌs yøṉ barco maṉba tocoye,
maṉba tocoy chømijiꞌṉ;
y it peligro que øtz mati tø tocotyangueꞌte.
Pero soldado coviꞌnajøꞌis más vyaꞌṉjajmayu lo que chajmayajupø ñøvitpapøꞌis barco y barco comiꞌis,
y ni ja vyaꞌṉjajmayaj Pabloꞌis chajmayuse.
Y como jiꞌn vyøj lugar vaꞌcø jiṉ cøjtatyam pacac aṉsøṉ,
por eso vøti pøꞌnis jyajmbaꞌtyaju que vøjø vaꞌcø tzuꞌṉdam jeni y vaꞌcø ndzøjquistamø a ver oꞌca muspa nuꞌctam Fenice cumguꞌyomo,
y jen vaꞌcø cøjtatyam pacac ansøṉ.
Jiṉ Creta cucnasombø lugar quenbamø jama quiꞌmgucyøsi nuꞌcyajpamø barco.
Quecpa tuj savajiꞌṉ majromo
Cuando choc choc popyanaꞌṉ sava vaꞌcø sujnømaṉdam jut sunbamø maṉdamø,
cyomoꞌyajpanaꞌṉ que muspanaꞌṉ ndzøctam chamyajuse.
Ñøquiꞌmyaj barcoꞌis tøꞌṉgupyø choꞌṉdzøꞌcuy,
y aṉgacøpotyam Creta cucnas.
Pero ni ja mastøc yaꞌi maṉuꞌøc barco,
pochoꞌtz pømipø sava ñøjayajpapø Nordeste.
Syujnøpoy barco savaꞌis,
y jetse ja musø maṉdamø porque savaꞌis sujvituꞌtaꞌmøjtzi,
y jetse ni ti ja mus ndzøctamø.
Y jetse sujtongøjtam cheꞌpø cucnasis syayaꞌomo ñøyipøꞌis Clauda.
Jiṉ jiꞌnaꞌṉ más pømi cøt sava.
Y jeni penapit nøquiꞌmdam cheꞌpø barco møjapø barcocøsi.
Cyotquiꞌmyajujcam cheꞌpø barco,
vyatyaj møjapø barco møjtzapø tzayjiꞌṉ vaꞌcø jana yajø.
Pero como naꞌchaju utyem ma tøjcøtyam nøꞌchejaꞌomo ijtumø poꞌyo,
por eso ñømøꞌnayaj barcoꞌis lyona y jetse chacyaju vaꞌcø ñømaṉ barco savaꞌis.
Y jenaꞌṉ nø sujnøvijtam naꞌñchaṉbø savaꞌis,
y jetcøtoya jyoꞌpit ñøputyaj vene chømi pyatzpøꞌyaj nøꞌcøꞌmø.
Y tuꞌcay jamapit neꞌc nømbujtam barcoꞌis yac yosyajpapø tiyø,
mbatzpøꞌtaṉgueꞌtutiꞌtzi.
Jetse vøti jama ja istaꞌmøjtzi ni jama ni matza y naꞌnchaṉnaꞌṉ popya sava y nømnaꞌṉ ṉguiꞌpstamu que jiꞌnnaꞌṉ maṉ cotzoctame.
Pero cuando ijtunaꞌṉ vøti jama jiꞌnaꞌṉ ṉguꞌjtamemø,
entonces Pablo teꞌndontzuꞌṉ jeꞌtistaꞌm cyujcomo y nømu:
―Mbyøꞌnistaꞌm,
masnaꞌṉ vøj jicsyeꞌc oꞌca mi ndø cømaꞌnøtyamunaꞌṉ mi ndzajmayjoꞌtyamuse Creta cucnasomo,
jana tø tzuꞌṉdamønaꞌṉ,
vaꞌcø jananaꞌṉ yøcse tø istam toya,
y jananaꞌṉ tø tocotyamø.
Pero yøti øtz mi ndzajmatyamba vaꞌcø mi mbyaquitzocoꞌyajtamø,
porque ni jutipø pøn yøꞌc tø ijtamuse jiꞌn maṉ cyaꞌe,
unico barco maṉba yaje.
Porque maꞌtøc tzuꞌi øtzjiꞌṉnaꞌṉ teꞌnu tum angeles cyøꞌvejupø Diosis,
øjchøṉ je Diosis ñe,
y jet ⁿyosapapøꞌtzi.
Angelesis nøjaꞌyøjtzi:
“Uy ñaꞌtze Pablo.
Tiene que vaꞌcø mi nuꞌc møjaꞌṉ aṉguiꞌmbapøcøꞌmø.
Yøti cømaꞌnøyø.
Mi ṉguentacøsi Diosis maṉba yaj cotzocyaj mumu lo que nø myaṉyajupø mitzjiꞌṉ yøṉ barcoꞌomo;
jiꞌn maṉ cyaꞌ nøꞌcøꞌm ni tumø”.
Jetcøtoya mi mbyøꞌnistaꞌm,
ni ti u maṉ mi ṉguiꞌpstamu.
Porque øtz vaꞌṉjajmba Dios que maṉba tuqui lo que tzajmayuse angelesis.
Pero tiene que vaꞌcø tø tzøꞌtyam patzpøꞌu cuenta tum cucnasomo.
Pero cuando cøjtumnaꞌṉ metza semana y nømnaꞌṉ sujnømaṉdyam øjtaꞌm savaꞌis Adria majromo,
cuctzuꞌomo barco nø ñøtuꞌṉajyajupøꞌis niꞌaṉjajmyaju que nømnaꞌṉ tyomeꞌaj nas.
Y myujquisyaj jujcheꞌṉomnaꞌṉ jøṉ nøꞌ,
y myujquisyaju que ips sajomdinaꞌṉ jøṉu.
Usyña cøtyajqueꞌtu myujquisyajqueꞌtu,
y yøjtay sajomdimnaꞌṉ jøṉu.
Y como naꞌchaj usyñanaꞌṉ vaꞌcø nuꞌcyajø tzaꞌcøtøcmø,
por eso yac møꞌñaj barcoꞌis jyøsmø macsycuy tøꞌṉguy vaꞌcø jen yac teꞌndzøꞌy barco;
y suñajpanaꞌṉ vaꞌcø yac søꞌṉbøꞌnøm pronto.
Y nømnaꞌṉ syun pyoyaj ñøtuꞌṉayajpapøꞌis barco,
y nømnaꞌṉ ñønuꞌmøꞌñaj cheꞌpø barco majromo como que maṉbanaꞌṉ yac møꞌñaj tøꞌṉguy barcoꞌis vyiꞌnomo.
Pero Pabloꞌis ñøjayaj soldado coviꞌnajø y eyataꞌmbø soldadotaꞌm:
―Oꞌca jiꞌn chøꞌyaj barcoꞌomo yøṉ nø ñømaṉyajuꞌis barco,
mitz jiꞌn ma mi ṉgyotzoctame.
Entonces soldadoꞌis jyajcayaj chay nø jyøꞌmøꞌñajupøjiꞌṉ cheꞌpø barco,
y yaj quecyaj cheꞌpø barco nøꞌcøꞌmø.
Cuando nø tyeꞌñchuꞌṉdzoꞌtzuꞌøc søꞌṉgø,
Pabloꞌis chajmayaj mumu pøn vaꞌcø cyuꞌtyajø y ñøjayaju:
―It metza semana jiꞌne mi ꞌyøṉdamemø,
ni jiꞌne mi ṉgyuꞌjtamemø.
Jetcøtoya øtz mi vaꞌṉgatyaꞌmbøjtzi vaꞌcø mi ⁿꞌyuctamø ṉgyuꞌjtamø vaꞌcø mi mbyømipøctamø.
Porque ni tum jiꞌn ma tocoy mi ṉgoꞌcøvay.
Yøcse nømujcam,
pyøc pan y ñøjay Dios yøscøtoya mumu pøꞌnistaꞌm vyiꞌnaṉdøjqui,
y vyeꞌnujcam pan,
ñeꞌc cyøꞌschoꞌtzu.
Jicsyejcam mumu paquichocoꞌyajyaju y cyøꞌsyajqueꞌtuti.
Ijtamunaꞌṉø barcoꞌomo doscientos setenta y seis pøndaꞌm.
Cuꞌtyajujcam,
pyatzpøꞌyaj trigo tzømi majromo vaꞌcø jyøñjøñaj barco.
Cøvøṉ barco
Cuando søꞌṉbøꞌnømujcam,
ni ja ispøcyaj tiyø nasete.
Isyaj acapoya jut jiꞌn más nø myicsimø nøꞌ,
y ijtumø playa ja ityømø tzaꞌ.
Jen sunbanaꞌṉ chøjquisyajø oꞌca muspa yac tøjcøyaj barco.
Y jyajcayaj tøꞌṉguꞌis chay lo que choꞌṉdzøꞌpyapøꞌis barco,
chacyaj tøꞌṉguy majromo.
Y pyuꞌpøꞌayaj barcoꞌis meꞌnvituꞌuꞌis chay vaꞌcø mus yac maṉyaj barco jut nø syunumø vaꞌcø nø myaꞌṉøyajø.
Yaj quiꞌmayaj barcoꞌis vyiꞌnomo lyona vaꞌcø ñuc savaꞌis.
Jetse maṉ vaꞌcø viyuṉ nuꞌc playaꞌomo.
Pero nuꞌc barco tumøcøtpamø metzcupyø nøꞌ,
y jen pajquinduc barco.
Barcoꞌis vyin nuꞌc nascøs jojmo mientras yaꞌitøc acapoya vaꞌcø pyutø.
Jetse barcoꞌis vyin møtøtcøneꞌcu poꞌyoꞌomo mientras barco jøsmø yajtzoꞌtzu pømipø nøꞌtaꞌmgøꞌis.
Entonces quipsyaju soldadoꞌis vaꞌcø yaj caꞌyaj nø cyoqueñajupø ni jutipø vaꞌcø jyana pyuꞌnbutø.
Pero soldado coviꞌnajøꞌis sunbanaꞌṉ yaj cotzoc Pablo,
y yaꞌinducyaj soldadotaꞌm ni tumø vaꞌcø jyana yaj caꞌyajø.
Soldado coviꞌnajøꞌis ꞌyaṉguiꞌmyaju muspapø pyuꞌñajø vaꞌcø pyuꞌnbutyaj viꞌna vaꞌcø putyaj aṉboya;
y eyataꞌmbø vaꞌcø puꞌnbutyaj tablacøsi o barcoꞌis ti jana ticøstaꞌm.
Y jetse mumu cotzocyaju putyaj aṉboya.
Cuando cotzoctamujcam,
entonces mustaꞌmøjtzi cucnasis ñøyinaꞌṉ Malta.
Y jendaꞌmbø itiꞌstaꞌm vøcoꞌni pøjcøchoṉdaꞌmøjtzi.
Yac tzojcatyaꞌmø juctyøc vaꞌcø samdamø,
porque pacacnaꞌṉ,
y nømnaꞌṉ quec tuj.
Pabloꞌis piṉaṉdøpdøpvøy namguy vaꞌcø cyot juctyøjcomo.
Nømnaꞌṉ pyoy tum tzan nutzcøꞌis,
y tziningøneꞌc Pabloꞌis cyøcøsi.
Y cuando isyajuꞌøc jendaꞌmbø itiꞌis tziningøneꞌc cyøꞌcøs tzan,
nø ñøjayajtøj tumdumø:
―Viyuṉsye yøṉ pøn yaj caꞌopyapøṉø;
porque cotzoc majromo,
pero Diosis jiꞌn ma yac iti.
Pero Pabloꞌis cyøyøjøy tzan juctyøjcomo,
y ni ti ja chøjcay Pablo tzaꞌnis.
Pøꞌnistaꞌm nømnaꞌṉ cyomoꞌyaju que maṉbanaꞌṉ siṉ tumnajcøsi,
o si no joviti maṉbanaꞌṉ quec caꞌupø.
ꞌYaꞌmyaj yaꞌi hora,
y ni jutzpø toya ja ñøꞌitø.
Entonces quiꞌpsvituꞌyaju,
nømyaju:
―Yøṉ pøn diosete.
Jic lugajromo ijtunaꞌṉ nas juyitaꞌm cucnas coviꞌnajøꞌis ñe.
Coviꞌnajøꞌis ñøyi Publio.
Y jeꞌtis pøjcøchoṉdaꞌmøjtzi tyumø tzocoy.
Jiṉ tzøꞌtyaꞌmøjtzi tuꞌcay jama.
Y jen ijtunaꞌṉ Publioꞌis jyata øṉguꞌyomnaꞌṉ ijtu.
Nø ñutzøꞌøyu y nø ñøꞌpindzajcoyu.
Entonces Pablo tøjcøy ijtumø je caꞌepø,
y ꞌyoꞌnøy Dios,
y cyojtay cyøꞌ caꞌepøꞌis vyingøsi,
y yac tzocjcu.
Yøcse tujcujcam,
miñajqueꞌtuti eyataꞌmbø cucnas pøndaꞌm caꞌetaꞌmbø,
y yac tzocyajqueꞌtuti.
Y vøti yajyamyajøjtzi yøꞌṉistaꞌm;
y cuando tzuꞌṉdaꞌmøjtzi,
tziꞌtaꞌmøjtzi lo que sundambapønaꞌṉtzi para viajecøtoya.